Նորընտիր նախագահ Դոնալդ Թրամփի մարտահրավերները
Մոտ երկու ամսից նոր նախագահի երդման արարողությունն է, որից հետո Դոնալդ Թրամփը կդարնա 45-րդ նախագահ: Վերջինիս առջև ծառացած ամենակարևոր խնդիրներից են մի կողմից քարոզարշավի ընթացքում իր աջակիցներին տված խոստումների իրականացումը, մյուս կողմից քարոզարշավի արդյունքում պառակտված հասարակության միավորումը:
Դոնալդ Թրամփի հաղթանակն ընտրությունների ընթացքում շարունակում է թվալ անսպասելի անգամ իր աջակիցների համար: Իր առաջին ելույթում Թրամփը միասնության և հաշտեցման կոչ է արել ամերիկացիներին: «Ես ասում եմ՝ ժամանակն է, որ մենք բոլորս միավորվենք որպես մեկ ազգ»: Սակայն Թրամփի հաղթանակից հետո սկսվեցին բողոքի ցույցեր, որոնք տարածվեցին երկրով մեկ արևմուտքում Օրեգոնից ու Կալիֆորնիայից մինչև Նյու Յորք և Մասաչուսեթս: «Ես հիասթափված եմ, այս հաղթանակն ինձ վախեցնում է», ասում է ցուցարարներից մեկը: Ընտրություններից հետո տեղի ունեցան նաև փոքրամասնությունների ու մահմեդականների ահաբեկման մի շարք դեպքեր, որի մասին հարց ուղղվեց Թրամփին CBS-ի “60 րոպե”-ին տրված վերջինիս հարցազրույցի ընթացքում: «Ես շատ վշտացած եմ սույն առիթով և եթե դա կօգնի, ասում եմ դադարեցրե՛ք դա», ասել է Թրամփը: Քաղաքական պառակտվածությունը մտահոգում է նաև նախագահ Բարաք Օբամային: «Շատ կարևոր է հանրությանը միավորման ուղերձ հղել և փարատել փոքրամասնությունների, կանանց և այլ խմբերի մտահոգություններն այս քարոզարշավի ընթացքում հնչեցրածի վերաբերյալ», ասել է նախագահը: Քաղաքական լարվածությունը շարունակվում է այն ժամանակ, երբ Թրամփը ձևավորում է իր վարչակազմը: Հայտնի է արդեն, որ հանրապետական կուսակցության նախագահ Ռայնս Փրիբուսը նշանակվելու է նախագահի աշխատակազմի ղեկավար, իսկ Ստեֆան Բանոնը, ով հայտնի է որպես ծայրահեղ աջակողմյան հայացքներ ունեցող լրագրող՝ գլխավոր քաղաքական խորհրդական: Ըստ Ջոն Ֆորթիերի՝ վարչակազմի ձևավորումը Թրամփի առաջին քննությունն է: «ԱՄՆ-ում կառավարության ձևավորումը հսկա գործընթաց է: Լինելով համակարգից դուրս՝ նա չունի ավանդական կապեր կամ այն մարդկանց անունները, ում հետ սովորաբար աշխատում է վարչակազմը»,- ասում է Ֆորթիերին: Սակայն Մոլի Ռեյնոլդսի կարծիքով, Թրամփի կարողությունն ազգային միասնության ապահովման հարցում կապված է վերջինիս հնչեցրած գաղափարների հետ: «Քարոզարշավի ընթացքում մենք բոլորս պատկերացում կազմեցինք Թրամփի մոտեցումների մասին, սակայն դրանից հետո մենք ականատես ենք մի փոքր ձևափոխված Թրամփի: Եվ այստեղ հարց է ծագում, թե արդյոք Թրամփի այս նոր մոտեցումները, որոնք ցանկալի էին, սակայն առկա չէին քարոզարշավի ընթացքում, կպահպանվեն նրա Սպիտակ տուն մուտք գործելուց հետո»,- ասում է Ռեյնոլդսը Բրուքինգսի հաստատությունից: Մոտակա շաբաթների ընթացքում Թրամփը կհայտարարի իր վարչակազմի անդամների անունները, և կախված նրա ընտրությունից՝ պարզ կդառնա նրա հետագա քաղաքականության բնույթը: